CELEX: E2020P0010
Language: el
Date: 2020-12-17 00:00:00
Title: Αίτηση για την έκδοση συμβουλευτικής γνώμης που υποβλήθηκε στο Δικαστήριο της ΕΖΕΣ από την Finanzmarktaufsicht στην υπόθεση AG PCC κατά Finanzmarktaufsicht (Υπόθεση E-10/20) 2020/C 436/07

17.12.2020   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 436/9
            
         
      Αίτηση για την έκδοση συμβουλευτικής γνώμης που υποβλήθηκε στο Δικαστήριο της ΕΖΕΣ από την Finanzmarktaufsicht στην υπόθεση AG PCC κατά Finanzmarktaufsicht
      (Υπόθεση E-10/20)
      (2020/C 436/07)
      Στις 29 Ιουλίου 2020, η Beschwerdekommission der Finanzmarktaufsicht (Τμήμα προσφυγών της Αρχής Εποπτείας Χρηματοπιστωτικών Αγορών) υπέβαλε αίτηση προς το Δικαστήριο της ΕΖΕΣ, η οποία ελήφθη από τη Γραμματεία του Δικαστηρίου της ΕΖΕΣ στις 5 Αυγούστου 2020, για την έκδοση συμβουλευτικής γνώμης στην υπόθεση ADCADA Immobilien AG PCC κατά Finanzmarktaufsicht, σχετικά με τα ακόλουθα ερωτήματα:
      
                  1.
               
               
                  Βάσει ποιων κριτηρίων πρέπει να εκτιμηθεί αν, σύμφωνα με το άρθρο 2 στοιχείο δ) του κανονισμού (ΕΕ) 2017/1129 του Ευρωπαϊκού Κοινοβουλίου και του Συμβουλίου, της 14ης Ιουνίου 2017, σχετικά με το ενημερωτικό δελτίο που πρέπει να δημοσιεύεται κατά τη δημόσια προσφορά κινητών αξιών ή κατά την εισαγωγή κινητών αξιών προς διαπραγμάτευση σε ρυθμιζόμενη αγορά, έχουν εκδοθεί επαρκείς πληροφορίες σχετικά με τους όρους της προσφοράς και τις προσφερόμενες κινητές αξίες, ώστε να παρέχεται στον επενδυτή η δυνατότητα να αποφασίζει την αγορά ή την εγγραφή για την αγορά των εν λόγω κινητών αξιών;
               
            
                  2.
               
               
                  Έχει σημασία για την εκτίμηση της ύπαρξης δημόσιας προσφοράς, κατά την έννοια του άρθρου 2 στοιχείο δ) του εν λόγω κανονισμού, το γεγονός ότι η προώθηση περιλαμβάνει τον ευδιάκριτο σύνδεσμο «HIER INFORMIEREN» («GET FURTHER INFORMATION HERE») ή «Unverbindlich informieren» («Παροχή περαιτέρω πληροφοριών χωρίς υποχρέωση») και ότι οι πλήρεις ομολογιακοί όροι δεν είναι προσβάσιμοι διαδικτυακά ή δεν είναι γενικά διαθέσιμοι με άλλον τρόπο;
               
            
                  3.
               
               
                  Έχει σημασία, για τους σκοπούς του άρθρου 1 παράγραφος 4 στοιχείο β) του εν λόγω κανονισμού, το γεγονός ότι ο προσφέρων λαμβάνει τα κατάλληλα μέτρα για να διασφαλίσει ότι οι πλήρεις ομολογιακοί όροι γνωστοποιούνται στους υποψήφιους αγοραστές μόνο κατόπιν αιτήσεως, ενώ ταυτόχρονα διασφαλίζεται ότι η γνωστοποίηση πραγματοποιείται μόνο σε 149 φυσικά ή νομικά πρόσωπα κατ’ ανώτατο όριο ανά κράτος μέλος, τα οποία δεν είναι ειδικοί επενδυτές;
               
            
                  4.
               
               
                  Έχει σημασία, για τους σκοπούς του άρθρου 1 παράγραφος 4 στοιχείο β) του εν λόγω κανονισμού, το γεγονός ότι η προσφορά διαδίδεται σε κράτος μέλος μέσω διαφόρων μέσων ενημέρωσης; Σε περίπτωση καταφατικής απάντησης, υπό ποιες προϋποθέσεις πρέπει η προσφορά που παρουσιάζεται σε διάφορα μέσα ενημέρωσης να θεωρηθεί ως συγκεντρωτική δημόσια προσφορά της ίδιας κινητής αξίας και υπό ποιες προϋποθέσεις υπάρχει νέα προσφορά; Είναι δυνατόν να μειωθεί το όριο των 150 φυσικών ή νομικών προσώπων ανά κράτος μέλος με την διαίρεση της προσφοράς μεταξύ διαφόρων μέσων ενημέρωσης;